ΓΡΑΠΤΗ ΕΡΩΤΗΣΗ P-3382/98

υποβολή: Sérgio Ribeiro (GUE/NGL) προς την Επιτροπή

(9 Νοεμβρίου 1998)

Θέμα: Η πορτογαλική επιχείρηση (Siderurgia National - Empresa de Serviços, S.A. (SNES) και η ενδεχόμενη παύση των δραστηριοτήτων της κατόπιν συμφωνίας μεταξύ της πορτογαλικής κυβέρνησης και της Ευρωπαïκής Ένωσης

Κατά τα φαινόμενα - υπάρχουν μάλιστα έγγραφα που το αποδεικνύουν - το πορτογαλικό κράτος, μέσω της κυβερνήσεώς του, συμφώνησε με τηνΕυρωπαϊκή Ένωση να τεθεί τέρμα στις δραστηριότητες της εθνικής επιχείρησης σιδηρουργίας (Siderurgia National - Empresa de Serviços, S.A. (SNES).

Κατόπιν αυτής της πιθανής συμφωνίας, φαίνεται ότι η επιχείρηση ζήτησε από ιδιωτικά γραφεία παροχής συμβουλών μελέτες μετατροπής δραστηριοτήτων που αφορούν την βιομηχανική περιοχή η οποία σήμερα χρησιμοποιείται για την παραγωγή χάλυβα; κατόπιν τούτου, τα ως άνω γραφεία παροχής συμβουλών προωθούν διάφορες διαβουλεύσεις.

Λαμβάνοντας κυρίως υπόψη ότι η επιχείρηση, μετά από μία αμφιλεγόμενη διαδικασία ιδιωτικοποίησης και "απίσχνανσης", εξακολουθεί να αντιπροσωπεύει άνω των 1000 θέσεων εργασίας και ότι συνεχίζει να διαδραματίζει σημαντικό ρόλο στον βιομηχανικό ιστό της Πορτογαλίας, ιδίως δε στην συγκεκριμένη περιοχή όπου καταλαμβάνει έκταση άνω των 200 εκταρίων, η συμφωνία αυτή, σε περίπτωση που υλοποιηθεί, εμπνέει πάμπολλες αμφιβολίες και ανησυχίες.

Επίσης, επειδή ανησυχώ και με τον ρόλο που φαίνεται ότι έχουν παίξει στη διαδικασία αυτή οι κοινοτικοί φορείς, καθώς και με τον αντίκτυπο που αυτός ο ρόλος θα έχει στην κοινή γνώμη, ερωτώ την Επιτροπή εάν αληθεύει ότι υπήρξε τέτοια συμφωνία και, εάν ναι, ποιά στρατηγική ακολουθήθηκε, με ποιό σκοπό και υπό ποίες συνθήκες;

Απάντηση του κ. Van Miert εξ ονόματος της Επιτροπής

(3 Δεκεμβρίου 1998)

Κατά το χρόνο κοινοποίησης του σχεδίου αναδιάρθρωσης της Siderurgia Nacional, η βιομηχανία σιδήρου και χάλυβα της Κοινότητας διήνυε μια δύσκολη περίοδο, χαρακτηριζόμενη από γενική κάμψη του τομέα και μια σημαντική δυσαναλογία μεταξύ προσφοράς και ζήτησης, συνοδευόμενη από κατακόρυφη πτώση των τιμών. Κατά τη λήψη των αποφάσεών της, η Επιτροπή έλαβε υπόψη τη σοβαρότητα της κατάστασης του τομέα καθώς και το γεγονός ότι η Siderurgia Nacional είναι η μοναδική σημαντική χαλυβουργική μονάδα της Πορτογαλίας.

Η Επιτροπή ενέκρινε τη χορήγηση 38.000 εκατομμυρίων εσκούδος υπό μορφή εισφοράς κεφαλαίου και 22.120 εκατομμυρίων εσκούδος υπό μορφή διαγραφής χρεών στην πορτογαλική δημόσια επιχείρηση Siderurgia Nacional, δυνάμει του άρθρου 95 της συνθήκης ΕΚΑΧ (απόφαση 94/257/ΕΚΑΧ της Επιτροπής της 12ης Απριλίου 1994, όσον αφορά ενίσχυση που πρόκειται να χορηγηθεί από την Πορτογαλία στη χαλυβουργική επιχείρηση Siderurgia Nacional(1)). Οι εν λόγω ενισχύσεις καταβλήθηκαν τα έτη 1994 και 1995. Τον Σεπτέμβριο του 1994, η Επιτροπή ενέκρινε, βάσει του πέμπτου κώδικα ενισχύσεων προς τη βιομηχανία σιδήρου και χάλυβα(2), ενισχύσεις κοινωνικού χαρακτήρα ύψους 4.925 εκατομμυρίων εσκούδος και ενισχύσεις υπέρ της προστασίας του περιβάλλοντος ύψους 1.000 εκατομμυρίων εσκούδος.

Τον Μάρτιο του 1994, η πρώην Siderurgia Nacional μετατράπηκε σε εταιρία χαρτοφυλακίου με την επωνυμία SN SGPS με τρεις εταιρίες παραγωγής, την SN Planos, την SN Longos και την SN Serviηοs. Οι επιχειρήσεις SN Planos και SN Longos ιδιωτικοποιήθηκαν. Η SN SGPS τέθηκε υπό εκκαθάριση. Ένα από τα βασικά στοιχεία αυτής της αναδιάρθρωσης είναι η αντικατάσταση της υψικαμίνου που διαθέτει η SN Serviηοs με ηλεκτρική κάμινο στην SN Longos. Η εγκατάσταση της ηλεκτρικής καμίνου είναι ζωτικής σημασίας για τη βιωσιμότητα της ιδιωτικοποιηθείσας επιχείρησης. Την παύση λειτουργίας της υψικαμίνου προβλέπεται να ακολουθήσουν η πώληση των γηπέδων και του εξοπλισμού καθώς και η θέση υπό εκκαθάριση της SN Serviηοs. Όσον αφορά το κλείσιμο της SN Serviηοs, έχουν ληφθεί συνοδευτικά μέτρα, και ειδικότερα ένα πρόγραμμα αποχωρήσεων με όρους υπό διαπραγμάτευση, κίνητρα και ειδική στήριξη στους εργαζομένους που επιθυμούν να δημιουργήσουν δική τους επιχείρηση, κατάρτιση σε ορισμένους τομείς, όπως η μηχανική αυτοκινήτων, οι κλάδοι των εστιατορίων και των κατασκευών, ώστε να διευκολυνθούν οι μετατάξεις. Δημιουργήθηκε επίσης ένα γραφείο που βοηθά τους εργαζομένους να βρουν νέα θέση απασχόλησης.

Η καθυστέρηση στην εγκατάσταση της καινούριας ηλεκτρικής καμίνου στην SN Longos καθυστέρησε την παύση λειτουργίας της υψικαμίνου της SN Serviηοs. Για το λόγο αυτό η Επιτροπή αποφάσισε να παρατείνει την άσκηση ελέγχου έως το 2000. Η Επιτροπή λαμβάνει ετησίως δύο λεπτομερείς εκθέσεις σχετικά με την αναδιάρθρωση της πρώην Siderurgia Nacional. Οι εν λόγω εκθέσεις(3) υποβάλλονται δύο φορές το χρόνο στο Συμβούλιο.

(1) ΕΕ L 112 της 3.5.1994.

(2) ΕΕ C 390 της 31.12.1994.

(3) SEC(98)672 τελικό.